
Bozay Attila:Az öt utolsó szín c. operájának kritikai fogadtatása

Madách Imre drámai költeményének, Az ember tragédiájának utóélete klasszikus
nagysága miatt igen gazdag. Dolgozatomban a Magyar Állami Operaház Millenniumi
Operapályázatának nyertes művével, Bozay Attila Madách közismert drámai költeményének
utolsó öt színét feldolgozó operájával, Az öt utolsó színnel foglalkozom, pontosabban a
2000. október 21-i ősbemutatóról beszámoló cikkek, kritikák, vélemények összevetését
kísérlem meg. A kulturális zsurnalisztika tükrében sorra veszem – a zeneszerző eredeti
terveiből kiindulva – a mű előzményeit, a szöveg körül kialakult, jórészt egyhangú, de Bozay
elképzeléseivel ellentétes észrevételeket, a színpadra vitt drámarészletek kiválasztásának
okait, a gondolati tartalom zenei és éneklésbeli megvalósulásának – és az esetleges meg nem
valósulásának – visszhangjait, a hangszerelők, a rendező, az énekesek és a karmester, illetve
az összes tényező által együttesen alkotott valódi atmoszférát. E magyar opera eddigi egyetlen
bemutatójával, Bozay életének utolsó – és talán – fő művével foglalkozó munkám tisztelgés
és megemlékezés a másfél évtizede elhunyt zeneszerző előtt.



